За репрезентацију Аргентине до 17 година дебитовао је 2004, а играо је за репрезентацију до 20 година на Свјетском првенству 2005. и 2007, гдје је Аргентина освојила првенство оба пута. За сениорску репрезентацију дебитовао је 2006, након чега је играо на Олимпијским играма 2008. у Пекингу, на којима је постигао два гола у побједи 3 : 0 против Бразила у полуфиналу, док је Аргентина у финалу побиједила Нигерију 1 : 0 и освојила златну медаљу. Наступао је на Свјетском првенству 2010. и Копа Америци 2011, а затим на Свјетском првенству 2014, на којем је Аргентина освојила сребрну медаљу изгубивши у финалу од Њемачке. Наступао је на Копа Америци 2015. и 2016, гдје је Аргентина оба пута изгубила у финалу од Чилеа. На Свјетском првенству 2018. постигао је два гола, што су били његови први голови на Свјетском првенству, а Аргентина је испала од Француске у четвртфиналу. На Копа Америци 2019. постигао је два гола, у групној фази против Катара и у утакмици за треће мјесто, у побједи 2 : 1 против Чилеа.